Soektog wéér afgelas na man van Haaieraad | Maroela Media
Die soektog na 'n personeellid van die KwaZulu-Natalse Haaieraad wat vermis word, is Donderdag weer afgelas.
'n Boot van die Haaieraad met vyf mense aan boord het Woensdagoggend in die see by Newark-strand in Richardsbaai omgeslaan. Twee personeellede het verdrink, twee is na 'n hospitaal geneem vir behandeling en nog 'n personeellid is sedertdien vermis.
Die soektog is Woensdag bemoeilik deur rowwe seetoestande. Volgens die uMhlathuze-munisipaliteit is die soektog Donderdag voortgesit, maar ook weer later die dag afgelas. Die soektog sal Vrydagoggend hervat word.
Die Haaieraad het vroeër in 'n verklaring gesê die skipper Richard Gumede was een van die oorledenes. Die ander personeellid wat oorlede is se naam is nog nie bekend gemaak nie.
Mthokozisi Radebe, hoof uitvoerende beampte van die Haaieraad, het dit as 'n tragiese voorval beskryf. Radebe en die LUR vir ekonomiese ontwikkeling, toerisme en omgewingsake was Woensdag op die toneel.
Die vyf werknemers is vroeër die oggend op die see uit om die haainette te inspekteer. Die Nasionale Seereddingsinstituut (NSRI) is omstreeks 07:00 deur lewensredders ontbied.
Talle reddingsvaartuie, 'n helikopter, reddingswemmers, die polisie en personeel van die Haaieraad was op die toneel.
Met die NSRI se aankoms op die toneel is drie van die mense wat aan boord was, op die strand gevind. Die boot het ook reeds uitgespoel. Een persoon is na die lewensreddingstasie geneem vir onmiddellike behandeling, maar is kort daarna deur paramedici dood verklaar.
Intussen het soek- en reddingswerkers onmiddellik na die ander twee mense begin soek wat ook aan boord was en verdwyn het nadat die boot omgeslaan het. Die liggaam van een van die vermiste mans is kort daarna gevind toe dit vanuit die helikopter gesien is.